Oos-Kaap-boer se lyk ver van plaas gevindArgieffoto: SAPD/Facebook Sers. Majola Nkohli, polisiewoordvoerder, het aan Maroela Media gesê Clarke is vermoedelik laat Sondagaand of vroeg Maandagoggend vermoor. Hy kon nie in hierdie stadium bevestig hoe Clarke vermoor is nie. Volgens Nkohli het ŉ privaat veiligheidsmaatskappy omstreeks 01:00 Maandagoggend ŉ verdagte silwer Mazda-bakkie by die Kabega Park-polisiestasie aangemeld. Die polisie het die bakkie naby die Greenbushes-gebied gevind en die drie insittendes, tussen 23 en 30 jaar oud, oor die eienaarskap van die voertuig ondervra. Polisielede het bloedvlekke agter op die bakkie opgemerk. Nkohli het gesê een van die mans het mettertyd erken dat die bakkie aan ŉ Addo-boer behoort en dat hulle betrokke was by sy moord. Die verdagtes het die plek waar hulle Clarke se liggaam gestort het aan die polisie uitgewys. ŉ Klag van moord is aanhangig gemaak. Nkohli het gesê dat dit in hierdie stadium nog nie duidelik is of enigiets uit Clarke se huis op sy plaas, Sundowner, vermis word nie. Die polisie is steeds besig om die misdaadtoneel te fynkam. Dit is nog nie duidelik of Clarke op sy plaas of langs die pad oorval is nie. Die drie verdagtes sal Woensdag in die Kirkwood-landdroshof verskyn.